בלאקרוק: 3 סיבות לכך שלשוק יש עוד לפחות שנה של עליות - וול סטריט | Bizportal
בלאקרוק: 3 סיבות לכך שלשוק יש עוד לפחות שנה של עליות
בענק ההשקעות מעריכים כי יש עוד בשר לעליות בשוק המניות וגם נותן תחזית זהירה לסוף החגיגה בשווקים
מתן בן ברוך | 09/04/2015 18:24 (1) קישור לתגובות פייסבוק
רק לפני מספר שבועות חגגו בוול סטריט אירוע משמח במיוחד. 6 שנים חלפו מאז מדד ה-S&P500 מצא תחתית ומאז הבורסה בארה"ב ממשיכה לדהור קדימה במה שהופך את גל העליות הנוכחי לאחד הארוכים בהיסטוריה. המדדים המובילים בוול סטריט לא רק הרשימו במימד הזמן אלא גם בעוצמה של העליות - עליות של יותר מ-200% מאז מארס 2009.
השאלה הנשאלת שוב ושוב וכזו שסביר להניח נעוצה בראשו של כל משקיע היא - "מתי זה יגמר?" אם שואלים את מנהל הנכסים הגדול ביותר בעולם, BlackRock זה כנראה לא יקרה בשנה הקרובה, אם בכלל. בלאקרוק שנסחרת בוול סטריט תחת הסימול BLK מנהלת סך נכסים בהיקף עצום של יותר מ-4.5 טריליון דולר.
בבלאקרוק מבקשים לציין כי השוק אף פעם לא "מת בגלל הגיל שלו". הסיבות נעוצות בדרך כלל בתמחור יתר של השוק, שינויים במחזור העסקים או שינויים במדיניות המוניטרית. עד כה על פי בלאקרוק כל הפקטורים האלו תומכים בשוקי המניות.
1. תמחור גבוה, אך לא מוגזם
בבלארוק טוענים כי המניות בשוק האמריקני אינן זולות וכי המדדים יקרים כיום. אך יחד עם זאת הם לא יקרים בצורה "שערורייתית" מה שתומך באפשרות להמשך התשואות הממוצעות בשוק במשך 5 השנים הבאות. עוד מציינים כי מכפיל הרווח במדד ה-S&P500 שעומד כיום על 18 הוא עדיין נמוך ממכפילי השיא שנמדדו ב-30 השנים האחרונות. ענק ההשקעות מוסיף כי מחוץ לארה"ב, רוב שוקי המניות נסחרים ברמת שווי הוגן ומתחת לכך.
2. סימנים מועטים להאטה כלכלית
בבלאקרוק מציינים כי למרות תחזיות הצמיחה החלשות בתוצר האמריקני ברבעון הראשון של השנה, ההמשך צפוי להיות טוב יותר. בבלאקרוק טוענים כי מזג האוויר הקשה במדינה פגע בתוצר וכי התוצר ב-Q2 צפוי להשלים את הפער.
3. המדיניות המוניטרית תשאר מרחיבה לטווחים הנראים לעין
גם אם הפדרל ריזרב יעלה את הריבית בסתיו הקרוב, רוב הסיכויים שלא נראה הידוק מוניטרי אגרסיבי מצידו. מה שנקבל בסופו של דבר הוא תקופה ממושכת של שיעורי ריבית נמוכים בארה"ב יחד עם ריבית נמוכה אף יותר באירופה וביפן, מה שבשורה התחתונה ימשיך לתמוד בשוקי המניות.
אז מתי השוק השורי צפוי להפסיק לדהור?
בבלאקרוק מציינים כי יש קושי רב להעריך הערכה מהסוג הזה, והם מבקשים לומר כי "הניחוש" הטוב ביותר שלהם הוא בטווח הזמן שבין 2016 ל-2017. על פי בלאקרוק זוהי התקופה שהתנאים המוניטריים הקיימים ישפיעו בצורה משמעותית על החברות ועל פסיכולוגיית המשקיעים.
תגיות: בלאקרוק וול סטריט מניות
Balzak 10/04/2015 12:52
מה מונע מהמשקיעים לצאת עכשיו, להפסיד את העליות הקרובות,(אם יהיו כאילה בכלל) ולהמתין לירידות הצפויות תוך/ בשנה הקרובה?